b'\n_START_ARTICLE_\nIuliu Prodan\n_START_SECTION_\nBiografie\n_START_PARAGRAPH_\nA urmat liceul din Gherla, apoi cel din N\xc4\x83s\xc4\x83ud._NEWLINE_La \xc3\xaendemnul lui Artemiu Publiu Alexi, Pompei Grigori\xc8\x9ba, dar mai ales al faimosului botanist Florian Porcius, Prodan studiaz\xc4\x83 \xc8\x99tiin\xc8\x9bele naturale la Universitatea din Cluj, pe care o absolv\xc4\x83 \xc3\xaen 1900._NEWLINE_Func\xc8\x9bioneaz\xc4\x83 ca profesor secundar la liceele din Gherla, N\xc4\x83s\xc4\x83ud, Eger \xc8\x99i Sombor, apoi, din 3 octombrie 1919 ca profesor la catedra de botanic\xc4\x83 descriptiv\xc4\x83 \xc8\x99i fitopatologie la Academia de \xc3\x8enalte Studii Agronomice din Cluj (ulterior Institutul Agronomic \xe2\x80\x9eDr. Petru Groza\xe2\x80\x9d)._NEWLINE_Din 1938 a fost numit titular al disciplinei de sistematic\xc4\x83, anatomie \xc8\x99i fiziologie vegetal\xc4\x83._NEWLINE_A fost membru de onoare al Academiei de \xc8\x98tiin\xc8\x9be din Rom\xc3\xa2nia \xc3\xaencep\xc3\xa2nd cu 21 decembrie 1935 \xc8\x99i membru corespondent al Academiei Rom\xc3\xa2ne din 2 iunie 1955.\n_START_SECTION_\nActivitatea profesional\xc4\x83\n_START_PARAGRAPH_\nMajoritatea lucr\xc4\x83rilor sale s\xc3\xaent de floristic\xc4\x83, studii de vegeta\xc8\x9bie \xc8\x99i ecologie vegetal\xc4\x83._NEWLINE_Este primul autor al unui "determinator" clasic pentru plantele cu flori (fanerogame) \xc8\x99i ferigi (criptogame vasculare)._NEWLINE_Monografiile sale despre genurile Centaurea, Rosa, Achillea, Iris sunt printre cele mai importante de acest hen din literaturii botanic\xc4\x83 rom\xc3\xa2neasc\xc4\x83. \xc3\x8encep\xc3\xaend cu 1949, p\xc3\xaen\xc4\x83 la sf\xc3\xaer\xc8\x99itul vie\xc8\x9bii, a lucrat \xc3\xaen calitate de colaborator la "Flora Republici Populare Rom\xc3\xa2ne", prelucr\xc3\xa2nd genul Rumex din familia Polygonaceae, genul Chenopodium din familia Chenopodiaceae (vol- I), mai multe genuri din fam. Caryophyllaceae \xc8\x99i familia Euphorbiaceae (voI. II), speciile cultivate ale genului Rosa din fam. Rosaceae (voI. IV)._NEWLINE_Prodan a fost printre primii botani\xc8\x99ti rom\xc3\xa2ni care, \xc3\xaen lucr\xc4\x83rile sale despre flora \xc8\x99i vegeta\xc8\x9bia Rom\xc3\xa2niei, s-a str\xc4\x83duit s\xc4\x83 descrie condi\xc8\x9biile ecologice specifice plantelor \xc8\x99i zonelor cercetate, pe baza datelor existente \xc3\xaen literatur\xc4\x83 sau a observa\xc8\x9biilor sale. Studiile privind Ecologia Plantelor halofile din Rom\xc3\xa2nia, comparate cu cele din Ungaria \xc8\x99i \xc8\x99esul Tisei din Regatul S.H.S., constituie prima \xc3\xaencercare de acest gen \xc3\xaen literatura botanic\xc4\x83 rom\xc3\xa2neasc\xc4\x83.'